杨基
季迪病目医令止酒因作此劝之
病目须饮酒，饮酒调微疴。
气血郁不舒，赖此酒力和。
所以雷公方，制药用酒多。
活血必酒洗，散郁须酒磨。
制药既用酒，饮酒良匪他。
酒可引经络，酒能驱病魔。
病目不饮酒，此盖医者讹。
李白好痛饮，不闻目有痤。
子夏与丘明，不为饮酒过。
饮酒既无害，不饮如俗何。
清晨呼东家，买置数斗醝。
烂醉瞑目坐，满目春风酡。
陶然物我忘，梦见孔与轲。
此药岂不佳，而乃止酒那。
我今劝君饮，君意无媕婀。
庸医或见责，请示眉庵歌。